26 യുവസംഘങ്ങള് 6 മുതല് പ്രവര്ത്തനം തിരുവനന്തപുരം രാജ്യത്ത് ആദ്യമായി യുവതയ്ക്കുമാത്രമായുള്ള സഹകരണ സംഘങ്ങള് കേരളത്തില് പ്രവര്ത്തനം തുടങ്ങുന്നു. 26 സംഘങ്ങളാണ് ആറിന് പ്രവര്ത്തനം ആരംഭിക്കുന്നത്. മുഖ്യമന്ത്രി പിണറായി വിജയന് ഉദ്ഘാടനം ചെയ്യും. വൈകിട്ട് നാലിന് വട്ടിയൂര്ക്കാവ് യൂത്ത് ബ്രിഗേഡ് സംരംഭക സഹകരണ സംഘത്തിലാണ് സംസ്ഥാനതല ചടങ്ങ്. സര്ക്കാരിന്റെ 100 ദിന പരിപാടിയില് 25 സംഘമാണ് ലക്ഷ്യമിട്ടത്. 26 എണ്ണം രജിസ്റ്റര് ചെയ്തതായി മന്ത്രി വി എന് വാസവന് വാര്ത്താസമ്മേളനത്തില് അറിയിച്ചു. യുവശക്തി ഗുണപരമായി ഉപയോഗിക്കുകയാണ് ലക്ഷ്യം. ആശയം പരിശോധിച്ചാണ് സംഘങ്ങളെ തെരഞ്ഞെടുത്തത്. വായ്പാ പ്രവര്ത്തനങ്ങളില്ല. സംരംഭക ചുമതലയാകും. 18നും 45നും ഇടയിലുള്ളവര്ക്കാണ് അംഗത്വം. ഐടി, നിര്മാണം, കാര്ഷികം, മാലിന്യ നിര്മാര്ജനവും പുനരുപയോഗവും, സിനിമ തുടങ്ങിയ മേഖലകളിലാണ് പ്രവര്ത്തനം. കൂടുതല് രജിസ്റ്റര് ചെയ്യുന്ന മുറയ്ക്ക് പ്രവര്ത്തനപരിധി പരിമിതപ്പെടുത്തും. കാര്ഷികമേഖലയില് കൂടുതല് സഹകരണ സംരംഭങ്ങള് ആരംഭിക്കും. പാലക്കാട്, കോട്ടയം നെല് സംഘങ്ങള് പ്രാവര്ത്തികമായി. സ്വകാര്യ മില്ലുകാരുടെ ചൂഷണം ഒഴിവാക്കാന് നെല് സംഘങ്ങള് സഹായിക്കും. സംഭരിക്കുന്ന നെല്ല് അരിയാക്കി സപ്ലൈകോ ഔട്ട്ലെറ്റുവഴി വില്ക്കുമെന്നും മന്ത്രി പറഞ്ഞു. വി കെ പ്രശാന്ത് എംഎല്എ, സഹകരണ സെക്രട്ടറി മിനി ആന്റണി, രജിസ്ട്രാര് പി ബി നൂഹ് എന്നിവരും പങ്കെടുത്തു.